open-index/open-wikipedia-markdown huggingface dataset:
கனக செந்திநாதன்

இரசிகமணி **கனக செந்திநாதன்** (நவம்பர் 5, 1916 - நவம்பர் 16, 1977) ஈழத்து எழுத்தாளரும், தமிழறிஞரும் ஆவார். சிறுகதைகள், புதினங்கள், கட்டுரைகள் எனப் பல்துறைகளில் தன் திறமையை வெளிக்காட்டியவர். 1939 முதல் உபகுப்தன், பரிதி, செவ்வேல், வேல், பரதன் எனப் பல புனைபெயர்களிலும், கனக செந்திநாதன் என்ற பெயரிலும் எழுதி வந்தவர். *கரவைக்கவி கந்தப்பனார்* என்ற புனைபெயரில் ஈழத்துப் பேனாமன்னர்களை ஈழகேசரியில் அறிமுகம் செய்து புகழ் பெற்றார். "நடமாடும் நூல்நிலையம்" என ஈழத்து இலக்கிய உலகில் பேசப்பட்டவர். ஆசிரியராகப் பணியாற்றியவர்.

## வாழ்க்கைச் சுருக்கம்
கனக செந்திநாதனின் இயற்பெயர் திருச்செவ்வேழ். இலங்கையில் யாழ்ப்பாண மாவட்டம், குரும்பசிட்டி ஊரில் கனகசபை, பொன்னம்மா ஆகியோருக்குப் பிறந்தவர். குரும்பசிட்டி மகாதேவா வித்தியாசாலையிலும், பின்னர் திருநெல்வேலி முத்துத்தம்பி வித்தியாசாலையிலும் கல்வி கற்றார். இளமையிலேயே தந்தையை இழந்த கனக செந்திநாதன், 1937-38-இல் திருநெல்வேலி சைவ ஆசிரிய கலாசாலையில் பண்டிதமணி சி. கணபதிப்பிள்ளையின் மாணவராகப் படித்து வெளியேறி ஆசிரியராகப் பணியாற்றினார்.

## எழுத்துலகில்
சிறுகதை, நாவல், நாடகம், விமரிசனம், கட்டுரை முதலான பல்துறைகளில் இவர் எழுதினார். 1939 இல் பாரதி கண்ட சகுமி பற்றி *நொள்ளைக் கதைகள் சொல்லும் கள்ளச் சகுனி* என்ற முதல் கட்டுரை ஈழகேசரியில் எழுதினார். *மன்னிப்பு* என்ற முதலாவது சிறுகதையை 1940 எழுதினார். ஏராளமான நூல்களை எழுதிப் பதிப்பித்து வெளியிட்டார். யாழ் இலக்கிய வட்டத்தை உருவாக்கி வளர்ப்பதிலும் பெரும் பங்காற்றினார். ஈழகேசரி பத்திரிகையில் இவரது ஆக்கங்கள் பல வெளிவந்தன. 25 சிறுகதைகளையும் 4  புதினங்களையும், 12 நாடகங்களையும் இவர் எழுதியுள்ளார். இவற்றை விட அறிஞர்கள் பற்றிய நான்கு வரலாற்று நூல்கள், மூன்று விமர்சன நூல்கள், பல கட்டுரை நூல்களை இவர் எழுதினார். "ஒரு பிடி சோறு" என்ற இவரது சிறுகதை உருசிய மொழியில் மொழிபெயர்க்கப்பட்டது.

## சமூகப் பணிகள்
குரும்பசிட்டி சன்மார்க்க சபையில் இவர் பல முக்கிய பதவிகளை வகித்து சேவையாற்றினார்.

## பட்டங்கள்
* 1964 மே 19 இல் கிழக்கிலங்கைத் தமிழ் எழுத்தாளர் சங்கம் "இரசிகமணி" என்ற பட்டம் வழங்கியது.
* 1969ல் அம்பனை கலைப் பெருமன்றம் "இலக்கிய செல்வர்" என்ற பட்டம் வழங்கியது.

## இவரது சில நூல்கள்

* *வெண்சங்கு* (சிறுகதைகள்)
* *ஈழத்து இலக்கிய வளர்ச்சி* (ஆய்வு)
* *வெறும் பானை* (நாவல்)
* *விதியின் கை* (நாவல்)
* *ஒருபிடி சோறு* (நாடகம்)
* *ஈழம் தந்த கேசரி*
* *கவின்கலைக்கு ஓர் கலாகேசரி*
* *கலை மடந்தையின் தவப் புதல்வன்*
* *நாவலர் அறிவுரை*
* *கடுக்கனும் மோதிரமும்*
* *திறவாத படலை*

## மேற்கோள்கள்

## வெளி இணைப்புகள்
*திரும்பிப்பார்க்கின்றேன்: நடமாட முடியாத காலத்திலும் நடமாடும் நூலகமாகத் திகழ்ந்த இரசிகமணி கனகசெந்திநாதன் , லெ. முருகபூபதி

பகுப்பு:ஈழத்து எழுத்தாளர்கள்
பகுப்பு:யாழ்ப்பாண மாவட்ட மக்கள்
பகுப்பு:1916 பிறப்புகள்
பகுப்பு:1977 இறப்புகள்
பகுப்பு:இலங்கைத் தமிழ் ஆசிரியர்கள்
என். கே. ரகுநாதன்

**என். கே. ரகுநாதன்** (1929 - சூன் 11, 2018) இலங்கையின் குறிப்பிடத்தக்க எழுத்தாளர். "வெண்ணிலா", "எழிலன்", "துன்பச்சுழல்", "வரையண்ணல்" ஆகிய புனைப்பெயர்களிலும் எழுதியவர். இவரது சிறுகதைகளின் முதற்தொகுப்பு 1962 இல் *நிலவிலே பேசுவோம்* என்ற தலைப்பில் வெளிவந்தது.

## எழுதிய நூல்கள்
* நிலவிலே பேசுவோம் - சிறுகதைத் தொகுதி, பாரி நிலையம், 1996
* கந்தன் கருணை - நாடகம், 1999
* தச மங்கலம் - சிறுகதைத் தொகுதி, 1996
* ஒரு பனஞ்சோலைக் கிராமத்தின் எழுச்சி - வரலாற்றுச் சித்திரம், இரண்டாம் பதிப்பு 2014

## வெளி இணைப்புகள்

* ''நிலவிலே பேசுவோம்'' - (மின்னூல் - நூலகம் திட்டம்)
*  கந்தன் கருணை    - (மின்னூல் - நூலகம் திட்டம்)
*  அனிச்ச - என்.கே.ரகுநாதன் சந்திப்பு  

பகுப்பு:ஈழத்து எழுத்தாளர்கள்
பகுப்பு:1929 பிறப்புகள்
பகுப்பு:2018 இறப்புகள்
பகுப்பு:யாழ்ப்பாண மாவட்ட மக்கள்
மகிடாசுரமர்த்தினி சிற்பம், மாமல்லபுரம்

thumb|300px|மகிடாசுரமர்த்தினி சிற்பம்
மாமல்லபுரத்திலுள்ள சிற்பங்களுள் மிகப் புகழ் பெற்ற சிற்பங்களுள் **மகிடாசுரமர்த்தினி சிற்பம்** முதன்மையானது. அங்குள்ள மகிடாசுரமர்த்தினி மண்டபம் என அழைக்கப்படும் குடைவரையில் இது செதுக்கப்பட்டுள்ளது. மண்டபத்தின் வடக்குப் பக்கச் சுவரின் உட்புறம் அமைந்துள்ள இந்தச் சிற்பம் நேர்த்தியாக அமைந்துள்ளது. மகிடாசுரனை வதம் செய்ய வரும் மகிடாசுரமர்த்தினி என அழைக்கப்படும் சக்தி, பத்துக் கைகள் உடையவளாய் சிங்கத்தின் மீது அமர்ந்திருக்கும் காட்சி சித்தரிக்கப்பட்டுள்ளது. சக்தியின் பத்துக் கைகளிலும் பல்வேறு ஆயுதங்கள் உள்ளன. வாள் முதலிய ஆயுதங்களை ஏந்தியபடி பூதகணங்களும் காணப்படுகின்றன. எருமைத் தலை கொண்ட மகிடாசுரன், கதாயுதத்துடன் சத்தியை எதிர்ப்பதும், இரண்டு படைகளும் மோதுகின்ற காட்சியும் உயிர்ப்புடன் அமைந்துள்ளன.

## குறிப்புகள்

## இவற்றையும் பார்க்கவும்

* மாமல்லபுரம் புடைப்புச் சிற்பங்கள்

பகுப்பு:மாமல்லபுரம்
மக்கள்தொகை வாரியாக இலங்கை நகரங்களின் பட்டியல்

2001-ஆம் ஆண்டு மக்கள் தொகை கணிப்பீட்டின் படி **மக்கள்தொகை வாரியாக இலங்கை நகரங்களின் பட்டியல்**. வடக்கு கிழக்கு மாகாணங்களின் நகரங்கள் கணிப்பீட்டில் சேர்க்கப்படவில்லை என்பதை கருத்தில் கொள்க.

## உசாத்துணை
இலங்கை தொகை மதிப்பு புள்ளிவிபர திணக்களம்

## இவற்றையும் பார்க்கவும்
* யாழ்ப்பாண மாவட்டத்தில் உள்ள ஊர்களின் பட்டியல்
* கிளிநொச்சி மாவட்டத்தில் உள்ள ஊர்களின் பட்டியல்
* முல்லைத்தீவு மாவட்டத்தில் உள்ள ஊர்களின் பட்டியல்
* மன்னார் மாவட்டத்தில் உள்ள ஊர்களின் பட்டியல்
* வவுனியா மாவட்டத்தில் உள்ள ஊர்களின் பட்டியல்
* திருகோணமலை மாவட்டத்தில் உள்ள ஊர்களின் பட்டியல்
* மட்டக்களப்பு மாவட்டத்தில் உள்ள ஊர்களின் பட்டியல்
* அம்பாறை மாவட்டத்தில் உள்ள ஊர்களின் பட்டியல்

பகுப்பு:இலங்கை நகரங்கள்
பகுப்பு:இலங்கை தொடர்பான பட்டியல்கள்
விண்டோஸ் லைவ் வினாக்களும் விடைகளும்

**விண்டோஸ் லைவ் வினாக்களும் விடைகளும் (Windows Live QnA)** மைக்ரோசாப்டின் விண்டோஸ் லைவ் சேவைகளில் ஒன்றாகும். கூகிள் விடைகள் உடன் ஒப்பிடக்கூடியதெனினும் அதனில் இருந்து மாறுபட்டது. இதன் பிரதான போட்டியாளராக யாகூ விடைகளே இருக்குமேன எதிர்பார்க்கப் படுகின்றது.

சமூகத்தில் எவருமே வினாக்களை எழுப்பலாம் இவ்வினாக்கள் தனி ஒரு ஆராய்ச்சியாளரிடம் இல்லாமல் ஒரு சமூகத்திடம் விடப்படுகின்றது அதில் தன்னார்வலர்கள் விடைகளை அளிப்பார்கள். 
கூகிள் விடைகளைப் போன்றல்லாது இங்கே பணரீதியாக தொடர்பு எதுவும் கிடையாது. இங்கே அளிக்கப்படும் விடைகளில் சிறந்ததைத் தேர்ந்தெடுப்பார்கள். நன்றாக விடையளிப்பவர்களிற்குப் பரிசளிக்கும் சாத்தியக்கூறுகளும் காணப்படுகின்றன.

விண்டோஸ் லைவ் தேடலுடன் ஒன்றிணைக்கப் படும் சாத்தியக்கூறுகள் இருப்பினும் இவ்விரண்டு சேவைகளிற்கும் இறுதித்திகதி இன்னமும் அறிவிக்கப் படவில்லை.

இச்சேவையானது தற்போது வெள்ளேட்டத்திலேயே உள்ளது (பீட்டா - beta).

## வெளியிணைப்புகள்

*  விண்டோஸ் லைவ் வினாக்களும் விடைகளும் இணையத்தளம்
* விண்டோஸ் லைவ் வினாக்களும் விடைகளும் வலைப்பதிவு MSN Spaces
* விண்டோஸ் லைவ் வினாக்களும் விடைகளும் சேவைக்கான முற்பதிவு் 
* "More Questions and Answers: Windows Live Answers" on LiveSide.net
* "Microsoft Q&A service on the way?" 

பகுப்பு:மைக்ரோசாப்ட்
தி. ஞானசேகரன்

**தி. ஞானசேகரன்** ஈழத்தின் குறிப்பிடத்தக்க எழுத்தாளர்களுள் ஒருவரும் ஞானம் சஞ்சிகையின் ஆசிரியரும் ஆவார். இவர் இச்சஞ்சிகையை 2000ஆம் ஆண்டு சூனிலிருந்து வெளிக்கொண்டு வருவது குறிப்பிடத்தக்கது. தற்போது ஞானம் சஞ்சிகையை இணையத்தில் கிடைக்கக்கூடியவாறும் வெளியிட்டு வருகின்றார்.

## வாழ்க்கைக் குறிப்பு
நீண்டகாலம் வைத்தியராகக் கடமை புரிந்து வரும் ஞானசேகரன் அவர்கள் யாழ்ப்பாணம் புன்னாலைக்கட்டுவன் என்னும் கிராமத்தைப் பிறப்பிடமாகக் கொண்டவர். ஆரம்பக் கல்வியினையும் இடைநிலைக் கல்வியினையும் யாழ்ப்பாணத்தில் மேற்கொண்டார். பின்னர் கொழும்பிலே தமது மருத்துவக் கல்வியினைப் பெற்றுக்கொண்டார். அதனைத் தொடர்ந்து மலையகத்திலே நீண்ட காலமாக வைத்தியராகக் கடமையாற்றி வருகின்றார். யாழ்ப்பாணத்திலும், கொழும்பிலும், மலையகத்திலும் அவர் பெற்றுக்கொண்ட நிறைந்த அநுபவங்களே அவரது சிறுகதைகளாகவும், குறுபுதினம்களாகவும், புதினங்களாகவும் மலர்ந்துள்ளதை அவதானிக்கலாம்.

## இலக்கியப் படைப்புகள்
1960களிலிருந்து இற்றைய வரை எழுதி வரும் ஞானசேகரனது படைப்புகளில் 1977 இல் வெளிவந்த அவரது *புதிய சுவடுகள்* என்னும் புதினம் விதந்தோதத்தக்கது. அவரது *குருதிமலை* என்னும் நாவலும் *அல்சேஷனும் ஒரு பூனைக்குட்டியும்* என்னும் சிறுகதைத் தொகுதியும் பல்கலைக்கழகப் பாடநூல்களாக அங்கீகாரம் பெற்றுள்ளன. தமது படைப்பாற்றலால் பரிசில்கள் பலவற்றைப் பெற்றுக் கொண்டவர், அவரது சிறுகதைகளும், குறு புதினங்களும், புதினங்களும் ஈழத்துப் புனைகதை உலகில் முக்கிய இடத்தைப் பெறுகின்றன.

## இவரது நூல்கள்
***வட இந்தியப் பயண அனுபவங்கள்** - 2013 
*** எனது இலக்கியத் தடம்**  முதலாம் பாகம் (2013)
* *கா. சிவத்தம்பி - இலக்கியமும் வாழ்க்கையும்* (நேர்காணல்) - 2005
* *ஞானசேகரன் சிறுகதைகள்* (சிறுகதைகள்) - 2005
* *அவுஸ்த்திரேலியப் பயணக்கதை* (பயண இலக்கியம்)- 1999
* *புரிதலும் பகிர்தலும்* (நேர்காணல்) - 1999
* *அல்ஷேசனும் ஒரு பூனைக்குட்டியும்* (சிறுகதைகள்)- 1998
* *கவ்வாத்து* (குறும் புதினம்) - 1996
* *லயத்துச் சிறைகள்* (புதினம்) - 1994
* *குருதிமலை* (புதினம்) - 1979
* *புதிய சுவடுகள்* (புதினம்) - 1977
* * காலதரிசனம்* (சிறுகதைகள்) - 1973

## மேற்கோள்கள்

## வெளி இணைப்புகள்
* ஞானம் சஞ்சிகை
* கா. சிவத்தம்பி - இலக்கியமும் வாழ்க்கையும் 
* அல்ஷேசனும் ஒரு பூனைக்குட்டியும், காலதரிசனம், ஞானசேகரன் சிறுகதைகள் 

பகுப்பு:ஈழத்து எழுத்தாளர்கள்
பகுப்பு:வாழும் மக்கள்
யாகூ! விடைகள்

யாகூ விடைகள் சமூகத்தினால் முன்னெடுன்னெடுத்துவரப்படும் வேறு பயனர்களால கேட்கப் படும் கேள்விகளிற்குப் பதிலளிக்கவும் கேள்விகளைக் கேட்கவும் உதவும் சேவையாகும். இதன் போட்டியாளர்களாக கூகிள் விடைகள் விளங்கினாலும் இவை கூகிள் விடைகள் போன்று பணரீதியாக சம்பந்தப் பட்டதல்ல. இதன் பிரதான போட்டியாளராக மைக்ரோசாஃப்டின் விண்டோஸ் லைவ் வினாக்களும் விடைகளுமே இருக்குமென எதிர்பார்க்கப் படுகின்றது. கேள்விகளைக் கேட்டு விடைகளைப் பெறுவதற்கு இருக்கவேண்டியது யாகூ பயனர் கணக்கு மாத்திரமே.

யாகூப் பாவனையாளர்கள்(பயன்படுத்துபவர்கள்) இச்சேவையினால் மிகவும் கவரப்பட்டுள்ளனர். யாகூ அங்கத்தவர்கள் யாகூவின் சமுதாய வழிகாட்டல்களை மீறாத எந்தக் கேள்வினையும் கேட்கமுடியும். நல்ல விடைகளைத் தொடர்ச்சியாக அளிக்கும் ஒருவரை தேர்ந்தெடுத்து ஒவ்வொரு கிழமையும் அல்லது ஒன்று விட்டொரு கிழமை யாகூ 360 வலைப்பதிவில் பங்களிப்பார்கள்.

## புள்ளித்திட்டம்
இத்தளம் புள்ளிகளை வழங்குகின்றது. ஒவ்வொரு விடைகளும் 1 புள்ளியைப் பெறுகின்றன நல்ல விடைகளாகத் தேர்ந்தெடுக்கப்பட்டவை 10 புள்ளிகளைப் பெறுகின்றன. கேள்விகளைக் கேட்கும் போது 5 புள்ளிகள் கழிக்கப் படும். பெறும் புள்ளிகள் அடிப்படையில் பல்வேறு நிலைகளைப் பயனர்கள் அடைவர். ஒவ்வொரு நிலையும் கூடுதலான வசதிகளை அளிக்கும்.

## முரணான கருத்துக்கள்
புள்ளித்திட்டமானது கூடுதல் விடைகளை அளிக்கத் தூண்டுவதோடு கருதாழம் மிக்க விடைகளை அளிக்காது என்று குறைகூறப்படுகின்றது. சிலகேள்விகள் மீண்டும் மீண்டும் கேட்கப் படுகின்றன.

சில பயனர்கள் விடையளிக்கும் போது விக்கிப்பீடியா பக்கங்களில் இருந்து விடைகளை எடுத்துவிட்டு அப்பக்கத்திற்கான இணைப்பை விடைகளில் கொடுக்காமல் தங்களது விடைபோல் விடையளிக்கின்றார்கள். இவ்வாறா நகல் எடுப்பவர்கள் பெரும்பாலும் சிறந்த விடைகளைகளாகத் தேர்ந்தெடுக்கப்படுவதோடு உண்மையாகக் கேள்விகளை அலசி ஆராய்ந்து விடையளிப்பவர்கள் சிறந்த விடைகளாகத் தீர்மானிக்கப் படுவது குறைவாகவே உள்ளது.

கூடுதலாக கேள்விகள் ஏறத்தாழ 20 வினாக்கள் 1 நிமிடத்திற்குத் இவ்விணையத்தில் தோன்றுவது அரட்டை அரங்கள் போன்ற எண்ணத்தையே தோற்றுவிக்கின்றன. இக்கேள்விகள் அண்மையில் கேட்கப்பட்ட கேள்விகள் பகுதியில் தோன்றினால் அவை ஒரு சில நிமிடங்களில் விடையளிக்கப் படுகின்றது.

## வெளியிணைப்புகள்
*யாகூ விடைகள் உத்தியோக பூர்வத் தளம் 
*விடைகள் குழுவின் உத்தியோகபூர்வ வலைப்பதிவு யாகூ 360 இல்
*நீயூயோர்க் ரைம் பத்திரிகையில் வந்த கட்டுரை
*தேடுபொறி தொடர்பான வழிகாட்டல்கள் 
*தேடுபொறிகளைக் கண்காணித்தல் 

பகுப்பு:யாகூ
ஆளி (செடி)

**ஆளிச் செடி** (*Flax*) நாருக்காகவும் வித்திற்காகவும் சாகுபடி செய்யப்படும் ஒரு செடியாகும். இதன் விஞ்ஞானப் பெயர் லைனம் யுசிட்டாட்டிசிமம் (Linum usitatissimum) என்பதாகும். கருங்கடலுக்கும் காசுபியன் கடலுக்கும் இடையிலுள்ள பகுதியில் இது ஆதியில் வளர்ந்தது எனக் கருதப்படுகிறது.

## ஆளிச் செடியின் விவரங்கள்

நிமிர்ந்து நேராக வளரும் 120 செமீ உயரத் தண்டு, மெல்லிய ஊசி வடிவில் 2-4 செ.மீ. நீளமும் 3மிமீ அகலமுள்ள நீலப் பச்சை நிற இலைகள், 5 நீல நிற இதழ்களாலான மலர், உருண்டையான வறண்ட வில்லை வடிவில் 5-9 மிமீ விட்டமும் 4-7 மிமீ நீளமும் உள்ள விதைகள் கொண்ட காய்.

ஆளிச் செடியின் நார், சணல் என்று தமிழில் வழங்கப்படுகின்றது.

[thumb|left|200px|ஆளிச்செடியின் நீல நிறப் [பூ]]

## பயன்பாடுகள்
விதைக்காகவும் நாருக்காவும் ஆளி வளர்க்கப்படுகின்றது. செடியின் பல்வேறு பகுதிகள் நார், சாயம், மருந்துகள், மீன்வலை மற்றும் சவர்க்காரம் தயாரிக்கவும் பயன்படுகின்றன. பூங்காக்களில் ஒரு அலங்காரச் செடியாகவும் கருதப்படும் ஆளியின் முழு நீல நிறம் அதன் தனித்தன்மை; ஒரு சில பூக்களே
முழு நீல நிறம் உடையன; பெரும்பாலான நீல நிறப் பூக்களில் கருஞ்சிவப்பு இழையோடும்.

### ஆளி விதை
ஆளி விதை ஈட்டும் எண்ணெய் பல நூற்றாண்டுகளாக வண்ணச் சாயங்களில்
மெருகெண்ணெய்களிலும் (varnish) உலரவைக்கும் பொருளாக பயன்படுத்தப்படுகின்றது. 
விதைகளை உணவாகவும், விதைகளிலிருந்து குளிர்நிலையில் ஆட்டி எடுக்கப்பட்ட சணலெண்ணெய் (*Linseed Oil*) உணவுப் பொருள்களில் சேர்த்துகொள்ளலாம்.

இருவகை ஆளி விதைகள் உள்ளன; ஒன்று, மஞ்சள் மற்றொன்று காவி நிறம். காவி. ஆளி ஆயிரம் ஆண்டுகளாக உணவாக இருந்து வந்தாலும் அது சாயம், கால்நடை தீவனம் மற்றும் சாயத்தில், ஓர் உள்ளடங்கு பொருளாகத் தான் அதிகம் பயன்படுத்தப்படுகின்றது. காவி ஆளியும் மஞ்சள் ஆளியும் ஒத்த ஊட்டச் சத்து மதிப்புள்ளதாகவும், சம அளவு குறுஞ்-சங்கிலி ஒமேகா-3 கொழுப்பு அமிலங்கள்
கொண்டதாகவும் திகழ்கின்றன. இதற்கு விதிவிலக்கு, சாலின்(*solin*) என்று அழைக்கப்படும் மஞ்சள் 
ஆளி; இதில் ஒமெகா-3 குறைவு, முற்றிலும் வேறுபட்ட எண்ணெயின் உயிரியல்
கட்டமைப்பு உருவரை படிமம் (*organic structural profile*) கொண்டது.

thumb|left|150px|ஆளி விதை (Flax seed)
மீன் உணவு அதிகம் சாப்பிடாதவர்கள் ஒமேகா-3 கொழுப்புச் சத்தைப் பெறுவதற்கு ஆளியை உணவில் சேர்த்துக் கொள்ளலாம். ஒரு தேக்கரண்டி ஆளி விதையின் மாவுடன் 3 தேக்கரண்டி நீர் சேர்த்தால், அது கேக் மற்றும் ரொட்டி சுடுவதற்கு, முட்டைக்கு பதிலான இறுகு பொருளாகும். ஆளிவிதையின் எண்ணெய், பால் சுரப்பதைக் கூட்டும் பொருளாகப் பரிந்துரைக்கப்படுகின்றது (*galactagogue*).

இதய நோய்க்கு காரணமான கொலஸ்ராலையும் இரத்த அழுத்தத்தையும் குறைப்பதோடு இரத்தக் குழாய்களில் அடைப்புகள் ஏற்படாமல் தடுத்து, உடல் நலம் பேண ஒமேகா-3 உதவுகின்றது.

## மேற்கோள்கள்


பகுப்பு:செடிகள்
கே. எஸ். ஆனந்தன்

**கே. எஸ். ஆனந்தன்** (கார்த்திகேசு சச்சிதானந்தம், மார்ச் 30, 1940 – நவம்பர் 18, 2021) ஈழத்து எழுத்தாளர். பல சிறுகதைகள், புதினங்களைப் படைத்தவர். நாடகத்துறையிலும் ஈடுபட்டவர்.

## வாழ்க்கைக் குறிப்பு
யாழ்ப்பாணம், கோண்டாவிலைப் பிறப்பிடமாகக் கொண்ட கே. எஸ். ஆனந்தன் இணுவில் சைவ மகாசனா வித்தியாலயம், நாவலப்பிட்டி கதிரேசன் கல்லூரி, கொக்குவில் இந்துக் கல்லூரி ஆகிய பாடசாலைகளில் கல்வி கற்று, பட்டப்படிப்பை வெளிவாரியாக வட்டுக்கோட்டை யாழ்ப்பாணக் கல்லூரியில் பயின்றார்.

## இவரது ஆக்கங்கள்
இருபத்து நான்கு நாவல்களை எழுதியுள்ளார். ஒன்பது நாடகங்களை மேடையேற்றியுள்ளார். கல்கி, கலைமகள், ஆனந்தவிகடன், குமுதம், மற்றும் பல ஈழத்து இதழ்களிலும் பத்திரிகைகளிலும் இவரது சிறுகதைகளும் புதினங்களும் வெளிவந்துள்ளன. இவரின் பத்து புதினங்கள் நூல்களாக வெளிவந்தன.
* *உறவும் பிரிவும்* (1964)
* *தீக்குள் விரலை வைத்தால்* (1972)
* *மர்மப்பெண்* (1974)
* *கர்ப்பக் கிருகம்* (1974)
* *காகித ஓடம்* (1974)
* *சொர்க்கமும் நரகமும்* (*மாணிக்கம்* இதழ்த் தொடர்)
* *கனலும் புனலும்* (*மாணிக்கம்* இதழ்த் தொடர்)
* *அமராபுரி இளவரசனின் அற்புத சாகசங்கள்* (சிறுவர் புதினம், 2011)

## விருதுகளும் சிறப்புகளும்
*கலாபூசணம் பட்டம்
*சிறுவர் இலக்கியத்திற்காக யாழ் இலக்கிய வட்டம் இவரைக் கௌரவித்தது.
*நாடகத்திற்காக அகில இலங்கை சைவப் புலவர் சங்கம் இவருக்கு தங்கப் பதக்கம் பரிசளித்தது.

## மேற்கோள்கள்

பகுப்பு:1940 பிறப்புகள்
பகுப்பு:2021 இறப்புகள்
பகுப்பு:ஈழத்து எழுத்தாளர்கள்
பகுப்பு:கொக்குவில் இந்துக் கல்லூரி பழைய மாணவர்கள்
பகுப்பு:யாழ்ப்பாண மாவட்ட மக்கள்
பகுப்பு:இணுவில் நபர்கள்
கண்ணாடியிழைப் பிளாஸ்ட்டிக்கு

thumb|right|250px|கண்ணாடியிழைப் பிளாஸ்ட்டிக்கினாலான இலகு வானூர்தியொன்று 
**கண்ணாடியிழை நெகிழி ** அல்லது **கண்ணாடியிழைப் பிளாஸ்ட்டிக்** (Glass fibre-reinforced plastic) என்பது கண்ணாடி இழையைப் பயன்படுத்தி வலுவூட்டப்பட்ட நெகிழி ஆகும். இது ஒரு கூட்டுப் பொருள் (composite material) என்பதுடன், இழைவலுவூட்டிய நெகிழி வகையைச் சேர்ந்தது. இதனை உருவாக்கப் பயன்படும் பிளாஸ்ட்டிக்குப் பொதுவாக பொலியெஸ்தர் அல்லது வைனைலெஸ்தர் ஆகும். இபொக்சி (epoxy) போன்ற பிளாஸ்ட்டிக்குகளும் இதற்குப் பயன்படுவதுண்டு. பயன்படுத்தப்படும் கண்ணாடி இழை, பெரும்பாலும் துண்டு துண்டாக வெட்டிய இழைகளிலாலான ஒரு பாய் வடிவில் இருக்கும். சில சமயங்களில் பின்னப்பட்ட துணி உருவிலும் இருப்பதுண்டு.

## வரலாறு
பல நூற்றாண்டுகளுக்கு முன்னரே உருவாக்கப்பட்டிருந்தாலும், புருசியாவின் எர்மன் எம்மசுபர் 1880இல் முதன்முதலாகக் காப்புரிமை பெற்றார்.

## பயன்பாடு

கண்ணாடியிழை நெகிழி பல பயன்பாடுகளைக் கொண்ட ஒரு பொருளாகும். இரண்டாம் உலகப் போர்க் காலத்தில், ஒட்டுப்பலகைக்கு மாற்றீடாக வானூர்திகளில் பயன்படுத்தப்படுவதற்காக ஐக்கிய இராச்சியத்தில் உருவாக்கப்பட்டது. பின்னர் மக்கள் தேவைக்கான முதலாவது பயன்பாடாக படகுகள் கட்டுவதற்குப் பயன்படலாயிற்று. 1950 களில் இத்துறையில் பெரிதும் விரும்பப்படும் ஒரு பொருளாக ஆனது. தற்காலத்தில் படகு உற்பத்தியில் ஒரு முன்னணி மூலப்பொருளாக இது இருந்து வருகிறது. மோட்டார் வண்டி உற்பத்தி, விளையாட்டுப் பொருள்கள் உற்பத்தி ஆகியவற்றிலும் இது பெரும்பங்கு வகிக்கின்றது. கட்டிடத்துறையிலும் இதன் பயன்பாடு விரிவடைந்து வருகின்றது. பல வகையான கட்டிடக் கூறுகள், நீர்த்தாங்கி, குடிநீர், கழிவுநீர் போன்றவற்றைக் கடத்தும் குழாய்கள் என்பன இதனால் செய்யப்படுகின்றன.

பகுப்பு:பொருட்கள்
பகுப்பு:அமெரிக்கக் கண்டுபிடிப்புகள்
கண்ணாடியிழைக் காங்கிறீற்று

**கண்ணாடியிழைக் காங்கிறீற்று** (Glass Fibre Reinforced Concrete) என்பது கண்ணாடி இழைகளால் வலுவூட்டப்பட்ட காங்கிறீற்று ஆகும். இது ஒரு கூட்டுப் பொருள். இழை வலுவூட்டிய காங்கிறீற்று (Fibre-Reinforced Concrete) வகையைச் சேர்ந்தது.

## பயன்கள்
கண்ணாடியிழைக் காங்கிறீற்று, பலவகையான முன்வார்ப்புக் (precast) கட்டிடப் பொருட்களையும், குடிசார் பொறியியல் துறையில் பயன்படுத்தப்படும் பொருட்களையும் உற்பத்தி செய்வதற்குப் பயன்படுகின்றது. தடிப்புக் குறைந்த வார்ப்புக்களாக உருவாக்கப்படக்கூடியதால், நிறை குறைவாக இருக்கும் பொருட்களைச் செய்வதற்கு கண்ணாடியிழைக் காங்கிறீற்று பெரிதும் விரும்பப்படுகின்றது. இது விரும்பப்படுவதற்கான மேலும் சில காரணிகள் பின்வருமாறு:
* இது நுணுக்க வேலைப்பாடுகளுடன் கூடிய பல்வேறு வடிவங்களிலும், மேற்பரப்பு இயல்புகளைக் கொண்டதாகவும் வார்க்கப்படக் கூடியது.
* குறைந்த தடிப்புடன், கூடிய வலுவுடன் அமைவதால், உருவாக்கப்படும் கூறு, நிறை குறைந்ததாகவும், கையாளுவதற்கு இலகுவாகவும் அமைகின்றது. 
* நிறத் தூள்களைப் பயன்படுத்தியோ, நிறப் பூச்சுக்களினாலோ, வேண்டிய நிறங்களில் கூட்டுப் பொருள்களைச் (aggrigates) சேர்த்து அவற்றைக் காங்கிறீற்று மேற்பரப்பில் வெளித்தெரியச் செய்வதன் மூலமோ உற்பத்தி செய்யப்படும் கூறுகள் இலகுவாக நிறமூட்டப்படலாம்.
* பாரந்தாங்காத, அல்லது அமைப்புசார் பயன்பாடு இல்லாத கட்டிடக் கூறுகளை கண்ணாடியிழைக் காங்கிறீற்றுக் கொண்டு அமைப்பதனால் தேவையற்ற சுமையைக் குறைக்கமுடியும். 
* சாதாரண வாலுவூட்டப்பட்ட காங்கிறீற்றுடன் சேர்த்தும் பயன்படுத்தலாம்.
* துருப்பிடியாது, குறைவான பராமரிப்புத் தேவையுடையது.

## உற்பத்தி முறைகள்
கண்ணாடியிழைக் காங்கிறீற்று வேறுபட்ட முறைகளைப் பயன்படுத்தி உற்பத்தி செய்யப்படுகின்றது. அதிகம் பயன்படுத்தப்படும் முறைகள்:
# விசிறல் முறை (Spray)
# முன்கலப்பு முறை (Premix)
# முன்கலப்பு விசிறல் முறை (Sprayed Premix)

## இவற்றையும் பார்க்கவும்
* வலுவூட்டப்பட்ட காங்கிறீற்று
* முன்தகைப்புக் காங்கிறீற்று
* பின்தகைப்புக் காங்கிறீற்று

## மேற்கோள்கள்

பகுப்பு:கட்டிடப் பொருட்கள்
அசிமோ

**அசிமோ** என்பது ஹோண்டா நிறுவனத்தால் உருவாக்கப்பட்ட மனிதனைப்போன்ற தானியங்கிப் பொறி (Robot) ஆகும். இது 130 சென்டிமீட்டர் உயரமும் 54 கிலோகிராம் எடையும் கொண்டது. முதுகில் ஒரு பெட்டியுடன் விண்வெளி வீரரைப் போன்ற தோற்றம் கொண்டது. இது மனிதனைப்போலவே இரண்டு கால்களாலும் நடக்க வல்லது. இதன் வேகம் மணிக்கு ஆறு கிலோமீட்டர்கள் ஆகும். இது ஹோண்டாவின் ஜப்பானில் உள்ள ஆராய்ச்சி மற்றும் மேம்பாட்டுப் பிரிவில் உருவாக்கப்பட்டது. ஐசாக் அசிமோவ் என்பவரின் நினைவாக இப்பெயர் வைக்கப்பட்டது.

## வளர்ச்சி

ஹோண்டா 1980 களில் மனித உருக்கொண்ட தானியங்கிப் பொறிகளை உருவாக்கத் தொடங்கியது.

## சிறப்பியல்புகளும், தொழில்நுட்பமும்

### செயல்திறன்கள்

### இடம் பெயர்வாற்றல்


File:ASIMO environment identifying sensors.jpg|அசிமோவின் சுற்றுப்பறச்சூழல் அடையாளங்காணும் உணரிகள். இவற்றுள் காட்சி, தரை, மீயொலி ஆகிய உணரிகளும் அடங்கும்.
File:ASIMO visual sensor.jpg|அசிமோவின் கருப்பு முகமூடி உள்ளே இரு ஒளிப்படக்கருவிகள்
File:ASIMO floor markers.jpg|அதன் தன்னாட்சி வழிகாணும் இலக்குகளை வழங்க கருப்பு இணை அடையாளங்கள் பயன்படுத்தப்படும்
File:ASIMO ground and ultrasonic sensors.jpg|உடலின் கீழ் பகுதியில் தரை, முன் மீயொலி உணரிகள் அமைந்துள்ளன
File:ASIMO autonomous navigation.webm|ஓர் இணை இலக்குகள் மூலம் அசிமோ தன்னாட்சி வழிசெலுத்தல்.
File:ASIMO sole of the left foot.jpg|தரை எதிர்வினைையக் கட்டுப்படுத்தும் பகுதியாக இட உள்ளங்கால் காட்டப்பட்டுள்ளது
File:ASIMO rear view.jpg|அசிமோவின் பின்பக்க தோற்றம்


### தாக்கமும், தொழில்நுட்பங்களும்
ஹோண்டாவின் வேலை
அசிமோவின் 10 வது ஆண்டு நினைவாக நவம்பர் 2010 இல், ஹோண்டா "Run with ASIMO" என்ற ஒரு செயலியை ஐ-போன், ஆண்ட்ராய்டு நுண்ணறிபேசிகளுக்காக உருவாக்கப்பட்டது. அசிமோவுடன் தோற்ற நிலையில் ஒரு பந்தையம் போன்று நடந்து சென்று பயனர்கள் அதன் வளர்ச்சியைப் பற்றி கற்றுணர்ந்து கொள்வர். பின்னர் தங்களின் பந்தைய நேரத்தை ட்விட்டரிலும், முகநூலிலும் பகிர்ந்து கொள்வர்.

## மேற்கோள்கள்

## வெளி இணைப்புகள்

*Official website (Worldwide) – Honda
*Official website (Japan) – Honda 
*Official website (United States) – Honda
*"Humanoid robot learns how to run" – BBC News Online
*"Humanoid robot gets a job as a receptionist" – New Scientist
*Japan product demonstration
*Honda unveils helmet that lets wearer control a robot by thought alone

பகுப்பு:தானியங்கியல்
ஈழத்துச் சிறுகதை வரலாறு (நூல்)

ஈழத்துச் சிறுகதை வரலாறு செங்கை ஆழியான் க. குணராசாவால் எழுதப்பட்டு டிசம்பர் 2001 இல் வரதர் வெளியீடாக வெளிவந்தது. 2001 ஒக்டோபர் வரை வெளிவந்த 274 ஈழத்துச் சிறுகதை நூல்கள் ஆய்வுக்குள்ளாக்கப்பட்டுள்ளன. 399 ஈழத்துச் சிறுகதை எழுத்தாளர்கள் இந்நூலில் இடம்பெற்றுள்ளனர். ஈழத்தின் மூத்த எழுத்தாளர் வரதருக்கு இந்நூல் சமர்ப்பணம் செய்யப்பட்டுள்ளது.

ஈழத்தின் சிறுகதை வரலாற்றை

* சமுதாய சீர்திருத்தக் காலம் (1930- 1949)
* முற்போக்குக் காலம் (1950 - 1960)
* புத்தெழுச்சிக் காலம் (1961 - 1983)
* தமிழ்த் தேசியவுணர்வுக் காலம் (1983 - )

என்னும் காலப் பகுப்புக்களாக வகுத்து இந்நூல் அமைந்துள்ளது.
பகுப்பு:ஈழத்து நூல்கள்
கம்பளை இராசதானி

**கம்பளை இராசதானி** தம்பதெனியா இராசதானிக்கு பிறகு இலங்கையில் காணப்பட்ட இரசாதானியாகும். 1300களில் மக்கள் தம்பதெனியாஇலிருந்து மகாவலி கங்கையின் கரையோரத்தில் காணப்பட்ட கம்பளைப் பகுதிக்கு இடம்பெயர தொடங்கினர். இதனால் தம்பதெனியா இரசதானியின் கடைசி அரசனான விசயபாகுவிற்கு பிறகு அரசாட்சியேறிய 6 ஆம் புவனேகபாகு தனது தலைநகரை கம்பளைக்கு மாற்றினான். இதேவேளை அவனது சகோதரனும் ஐந்தாம் பராக்கிரமபாகு என்ற பெயரில் தெடிகமையிருந்து அரசாண்டான். இதனால் ஒரு இராசதானிக்கு இரண்டு அரசர்கள் காணப்பட்டார்கள்.

## கம்பளை அரசர்கள்

## உசாத்துணை
* இலங்கை வரலாறு சுருக்கம் கம்ப்பிரி வில்லியம் கோர்டிங்டன்

பகுப்பு:இலங்கை இராசதானிகள்
பகுப்பு:முன்னாள் முடியாட்சிகள்
கட்டிடச் சக்தி மேலாண்மை முறைமை

**கட்டிடச் சக்தி மேலாண்மை முறைமை** (Building Energy Management Systems) கட்டிடத் தன்னியக்க முறைமை என்பது கட்டிட முறைமைகளையும், கட்டிடத்தில் சக்திப் பயன்பாட்டையும் கண்காணித்துக் கட்டுப்படுத்தும் கணினியை அடிப்படையாகக் கொண்ட முறைமையாகும். இவை செயல் திறனிலும், செயல் முறைகளிலும் பல்வேறுபட்டவையாக இருந்தபோதிலும், பெரும்பாலான முறைமைகள் வளிப் பதன அமைப்பு, ஒளியமைப்பு போன்ற சேவைகளைக் கண்காணிக்கவும், தொலைவிலிருந்து கட்டுப்படுத்தவும் வல்லமை கொண்டவையாக இருக்கின்றன. இம் முறைமைகள், தீத்தடுப்பு மற்றும் உயிர் காப்பு, பாதுகாப்பு, உயர்த்திகள் போன்ற வேறு பல தன்னியக்கக் கட்டிடச் செயற்பாட்டு முறைமைகளுடனும் ஒன்றிணைந்து இயங்க முடியும். பல கட்டிடங்களை ஒரு இடத்திலிருந்து கட்டுப் படுத்தக்கூடிய முறைமைகளும் உள்ளன. ஒன்றிலிருந்து ஒன்று தொலைவில் அமைந்திருக்ககூடிய பல கட்டிடங்களை இணையம் வழியாகக் கண்காணித்துக் கட்டுப்படுத்தக்கூடிய வல்லமை கொண்ட முறைமைகள் விரைவாக வளர்ந்து வருகின்றன. புவியியல் அடிப்படையில் பரந்து அமைந்திருக்ககூடிய செயற்பாடுகளின் மேலாண்மை தொடர்பில் இத்தகைய முறைமைகள் முன்னேற்றத்தைக் கொண்டுவரக்கூடியன.
பகுப்பு:கட்டிடச் சேவைகள்
பகுப்பு:விக்கித்தரவில்லாதவை
நல்லூர் சின்னத்தம்பிப் புலவர்

**நல்லூர் சின்னத்தம்பிப் புலவர்** (*Nallur Chinnathambi Pulavar*)  யாழ்ப்பாணம் நல்லூரைச் சேர்ந்தவர். ஏழு வயதிலேயே பாடல்கள் இயற்ற ஆரம்பித்தவர். 18-19ம் நூற்றாண்டைச் சேர்ந்தவர். இவரின் தந்தையார் வில்வராய முதலியார், ஒல்லாந்தர் அரசினால் “தேச வழமை” நூலை திருத்தி அமைக்க பணிக்கப்பட்ட அறிஞர்.

## வாழ்க்கைக் குறிப்பு
சின்னத்தம்பிப் புலவரின் தந்தை வில்லவராய முதலியார் நல்லூரில் அக்காலத்திலே செல்வத்தாலும் ஈகையாலும் சிறந்து விளங்கியர். கூழங்கைத் தம்பிரான் இவரது வீட்டிலே இராக்காலத்திலே வித்தியாகாலட்சேபஞ் செய்து வந்தனர். சின்னத்தம்பிப் புலவர், தம்பிரான் காலக்ஷேபத்தின் பொருட்டுப் படித்துப் பொருள் சொல்லி வந்த பாட்டுக்களையெல்லாம் ஏழு வயதளவில் அவதானம் பண்ணி உடனே அவ்வாறே ஒப்பித்து வந்தனர். ஒருநாள் அப்புத்திரனார் வீதியிலே நின்று விளையாடிக் கொண்டிருக்கையில் ஒரு புலவர் வில்லவராய முதலியார் வீடு எங்கேயென்று வினாவ, அப்புத்திரனார் அவரைப் பார்த்து,

:பொன்பூச் சொரியும் பொலிந்தசெழுந் தாதிறைக்கும்

:நன்பூ தலத்தோர்க்கு நன்னிழலாம் - மின்பிரபை

:வீசுபுகழ் நல்லூரான் வில்லவ ராயன்றன்

:வாசலிடைக் கொன்றை மரம்.

என்று கூறினர். அதுகேட்ட புலவர் அவரை மெச்சி இச்சிறு பருவத்தே இத்துணைச் சிறந்த கவியினாலே விடை கூறிய நீ வரகவியாதல் வேண்டுமென ஆசி கூறிச் சென்றார்.

## அரங்கேற்றம்
சின்னத்தம்பிப் புலவர் பதினைந்து வயசளவிற் சிதம்பரம் சென்று தலயாத்திரை செய்து மீளும்போது வேதாரணியத்தை அடைந்து அங்கே *மறைசையந்தாதி* பாடி அரங்கேற்றினார். அப்போது அவ்வாதீனத்து வித்துவானாகிய சொக்கலிங்கதேசிகர் என்பவர் சொல்லிய பின்வரும் கவி அவருடைய இயல்பை விளக்குகின்றது:

:செந்தா தியன்மணிப் பூம்புலி யூரரைச் சேர்ந்துநிதம்

:சிதா தியானஞ்செய் வில்லவ ராயன் றிருப்புதல்வன்

:நந்தா வளஞ்செறி நல்லைச்சின் னத்தம்பி நாவலன்சீர்

:அந்தாதி மாலையை வேதாட வேசர்க் கணிந்தனனே.

## இயற்றிய பிரபந்தங்கள்

* *மறைசையந்தாதி* - இது வேதாரணியேசுரர் மேற் பாடப்பெற்றது. இதற்கான உரையை உடுப்பிட்டி அ.சிவசம்புப் புலவரும், மதுரை மாகா வித்துவான் சபாபதி முதலியார் எழுதியுள்ளார்கள்
* *கல்வளையந்தாதி* - இது யாழ்ப்பாணம், சண்டிலிப்பாய் கல்வளையில் உள்ள விநாயகர் மீது பாடப் பெற்றது. இதற்கான உரையை வல்வெட்டித்துறை இயற்றமிழ்ப் போதகாசிரியர் ஸ்ரீ.வைத்திலிங்கம் பிள்ளை எழுதியுள்ளார்.
* *கரவை வேலன் கோவை* - கரவெட்டி பிரபு திலகராகிய வேலாயுதம் பிள்ளை மேற் பாடப்பட்டது. இக்கோவையை அரங்கேற்றியபோது ஒவ்வொரு செய்யுட்கும் ஒவ்வொரு பொற்றேங்காய் பரிசாக அளிக்கப்பட்டதாக கூறப்பட்டுள்ளது. இச் செய்யுட்கள் சுன்னாகம் அ.குமாரசுவாமிப்புலவர் அவர்களால் “செந்தமிழ்” பத்திரிகையில் வெளியிடப்பட்டது.
**[[பறாளை விநாயகர் பள்ளு]]* - சுழிபுரம், பறாளை என்னும் இடத்திலுள்ள விநாயகப் பெருமானின் மேற் பாடப்பட்டது.
* *நாலு மந்திரி கும்மி* - இது சண்டிலிப்பாய் எம். வேலுப்பிள்ளை என்பவரால் யாழ்ப்பாணம், கரவெட்டி வடக்கு, ஞானசித்தியந்திரசாலையில் 1934 இல் பதிக்கப்பெற்றது. இந்நூல் மீண்டும் 2004-ஆம் ஆண்டில் மூல ஏட்டுச் சுவடியில் இருந்து புலவர் ச. திலகம் என்பவரின் பதிப்பில் தஞ்சாவூர் சரசுவதி மகால் நூலகம் வெளியிட்டது. *நாலு மந்திரி கதை* எனப் பிரபலமான இக்கதை கும்மி வடிவில் எழுதப்பட்டது இதுவொன்றே ஆகும்.

## மேற்கோள்கள்

பகுப்பு:ஈழத்துப் புலவர்கள்
பகுப்பு:18-ஆம் நூற்றாண்டு பிறப்புகள்
இணுவில் சின்னத்தம்பிப் புலவர்

**இணுவில் சின்னத்தம்பிப் புலவர்** (*Inuvil Chinnathambi Pulavar*)  யாழ்ப்பாணம் இணுவிலில் கி.பி. 18 ஆம் நூற்றண்டில் வாழ்ந்தவர். இலக்கியத்திற் பல புதுமைகளைப் புகுத்தி *[[பஞ்சவன்னத் தூது]]* என்னும் தூது சிற்றிலக்கிய வடிவத்தை ஆக்கியவர். இது தவிர 'இணுவைச் சிவகாமசுந்தரி பதிகம்', 'இளந்தாரி புராணம்', 'சிவகாமியம்மை பிள்ளைத் தமிழ்', 'நொண்டி நாடகம்', 'கோவலன் நாடகம்', அனிருத்த நாடகம்' ஆகியவற்றையும் பாடியுள்ளார்.

## வெளி இணைப்புகள்
* இணுவை சிவகாமியம்மை பதிகம்  (மின்னூல் - நூலகம் திட்டம்)

பகுப்பு:ஈழத்துப் புலவர்கள்
பகுப்பு:இணுவில் நபர்கள்
பகுப்பு:யாழ்ப்பாண மாவட்ட மக்கள்
பகுப்பு:18 ஆம் நூற்றாண்டுப் புலவர்கள்
கூழங்கைத் தம்பிரான்

**கூழங்கைத் தம்பிரான்** (இறப்பு: ஆகத்து 1795) ஒல்லாந்தர் கால இலங்கையில் யாழ்ப்பாணத்தில் கிபி 18ம் நூற்றாண்டில் வாழ்ந்த ஒரு சிற்றிலக்கியப் புலவர். இவர் தமிழ் இலக்கண இலக்கியங்களிலும் சித்தாந்த சாத்திரங்களிலும் மிக்க பாண்டித்திய முடையவர்.

## வாழ்க்கைச் சரிதம்
இவர் காஞ்சிபுரத்தில் பிறந்தவர். இயற்பெயர் கனகசபாபதி.திருப்பனந்தாள் மடத்திலிருந்தபோது, அம்மடாதிபதி தம்முடைய கண்டிகை களவு போயினமை காரணமாகச் சந்தேகங் கொண்டு அவரைச் சத்தியம் செய்யுமாறு கேட்க, அவர் உருக்கிய நெய்யிலே கையிடச்சொன்னாலுஞ் செய்வேனென்று கூறி, அவ்வாறு கூசாது கையிட்டுத் தன் சத்தியத்தை நாட்டி அதனாற் கை கூழையாகப் பெற்றவர் என்று கூறுவர்.

யாழ்ப்பாணம் வந்த இவருக்கு வண்ணார்பண்ணையில் இருந்தவரும் பிற்காலத்தில் வண்ணார்பண்ணைச் சிவன் கோவிலைக் கட்டுவித்தவருமான வைத்திலிங்கச் செட்டியாரின் தந்தை கோபாலச் செட்டியார் என்னும் வணிகர் நண்பராய் இருந்து பரிபாலித்து வந்தார். தம்பிரான் பவணந்தி முனிவர் இயற்றிய நன்னூலுக்கு விளக்கம் எழுதினார். போர்த்துக்கீச, ஒல்லாந்து மொழிகளையும் நன்கு கற்றறிந்து கொண்டார். யோசேப்பு புராணம் என்னும் காவியத்தை 21 காண்டத்தில் 1023 விருத்தத்தில் பாடி தமது நண்பரான பிலிப்பு தெ மெல்லோ பாதிரியாருக்கு அர்ப்பணம் செய்தார். பிற்காலத்தில் சுண்டிக்குளி சிவியா தெரு இவருக்கு உறைவிடமாய் இருந்தது.

## இயற்றிய பிரபந்தங்கள்
**சித்திவிநாயகர் இரட்டைமணிமாலை*
**நல்லைக் கலிவெண்பா*
**தேவப்பிரசை திருக்கதை யோசேப்புப் புராணம்*
**கூழங்கையர் வண்ணம்*
**[[நன்னூற்காண்டிகையுரை]]*

## மேற்கோள்கள்

பகுப்பு:ஈழத்துப் புலவர்கள்
பகுப்பு:1795 இறப்புகள்
பகுப்பு:யாழ்ப்பாண மாவட்ட மக்கள்
பகுப்பு:ஈழத்து உரையாசிரியர்கள்
பண்டம்

நுகர்விற்கு உட்படுத்தப்படகூடியதும், நுகருவதால் பயன்பாட்டினை அதிகரிக்ககூடியதும் இவை காரணமாக சந்தையில் ஒரு குறிப்பிட்ட விலையில் விற்கப்படகூடியதாகவுள்ள பொருளோ (object) சேவையோ பொருளியலில் **பண்டம்** (Good) எனும் பொதுப்பெயர் கொண்டு அழைக்கப்படுகின்றது. மதிப்பு உள்ள மகிழுணர்வு போன்ற துல்லியமாக அளவிடமிட முடியாதவற்றையும் கூட மெய்யியலில் பண்டமாகவே கருதுவர்.

கணக்கீடு மற்றும் பேரின பொருளியலில் பண்டங்கள் எனப்படுவது கொள்வனவு ஒன்றின்போது விற்பனையாளரிடமிருந்து வாடிக்கையாளருக்கு உரிமம் மாற்றலாகக் கூடிய தன்மையினைக் கொண்ட ஒர் பௌதீக உற்பத்தியை மட்டும் குறிக்கும் சேவைகள் உள்ளடக்கப்படாது.

### பண்டங்களின் வகைகள்

## இதனையும் பாருங்கள்

வர்த்தகம்
வர்த்தகக்குறி
தூது

**தூது** என்பது ஒருவர் தம் கருத்தை இன்னொருவருக்குப் புலப்படுத்த இடையே பிறிதொருவரை அனுப்புவதாகும். அரசர்கள் பகைவர்களிடத்தும், புலவர்கள் வள்ளல்களிடத்தும், தலைவர் தலைவியரிடத்தும், தலைவியர் தலைவரிடத்தும் தூது அனுப்பியுள்ளனர். இதற்கான சான்றுகள் தொல்காப்பியத்தின் மூலமும், சங்க இலக்கியத்தின் மூலமும் அறியலாம்.

தமிழரிடத்திற் தூதுவிடும் மரபு தனிப் பாடல்களிலும், பத்தி இலக்கியங்களிலும், காப்பியங்களிலும் இடம்பெற்று கி.பி. 14ஆம் நூற்றாண்டளவில் தனியொரு சிற்றிலக்கியமாக உருப்பெற்றது. இந்தவகையில் எழுந்த முதற் சிற்றிலக்கியமாக கி.பி. 14ஆம் நூற்றாண்டின் முற்பகுதியில் வாழ்ந்த உமாபதி சிவாச்சாரியாரின் நெஞ்சுவிடு தூதினைக் குறிப்பிடுவர். தூது இலக்கியப் பாடல்கள் கண்ணி என்ற வடிவில் அமைந்திருக்கும். இரண்டிரண்டு பூக்களைக் கொண்டு தொடுக்கப்படும் மாலைக்குக் 'கண்ணி' என்று பெயர்.அது போல இரண்டிரண்டு அடிகளைக் கொண்டு பாடப்படுவதும் 'கண்ணிகண்ணி (செய்யுள் உறுப்பு)'எனப்பட்டது.

      தூது இலக்கியத்தில் மிகச் சிறப்பான தூதாக இன்றளவும் சிறப்பிக்கபடுவது,'தமிழ் விடு தூது'தமிழ்விடு தூது நூல்தான். தூது இலக்கியமானது,'சந்து இலக்கியம்'அல்லது 'வாயில் இலக்கியம்' என்றும் அழைக்கப்படுகிறது.தூது அனுப்ப ஏவப்படும் பொருள்களாகச் சிலவற்றைப் பாட்டியல் நூல்கள் கூறியுள்ளன. அவற்றுள் அன்னம்,மயில்,கிளி,மேகம்,வண்டு,நெஞ்சம்,மான்,காக்கை ஆகியவை அடங்கும். தற்காலத்தில் புகையிலை விடு தூது,செருப்பு விடு தூது ஆகியன கூட இயற்றப்பட்டுள்ளன.      
  
        
   

## மேற்கோள்கள்

பகுப்பு:தமிழ் இலக்கியம்
ஹிரகனா எழுத்துக்கள்

**இறகனா எழுத்து**(Hiragana (கன்ஜி எழுத்து முறையில்: 平仮名) ஜப்பான் மொழியிலுள்ள மூன்று எழுத்து வடிவங்களில் ஒன்றாகும். மற்றவை *கட்டகனா*, *[[கன்ஜி]]* எழுத்து முறைகள் ஆகும். *கனா* என்பது ஜப்பானியஉயிர்மெய் எழுத்துக்களைக் குறிப்பிடும் முறைக்கான பொதுப்பெயர்.

## பயன்பாடு

ஹிரகனா எழுத்துக்கள் மூலம் குறில்-நெடில் வேறுபாட்டை காண்பித்தால் இயலாது, ஆனால் இவ்வேறுபாடுகள் ஜப்பானிய மொழியில் முக்கியமானவை. எனவே நெடில் வடிவங்களை குறிக்க சில ஹிரகனா எழுத்துக்கள் சேர்த்து எழுதப்படுகின்றன. உதாரணமாக, ஏ ஒலியை  குறிக்க 'எ'கர ஹிரகனா எழுத்துக்களுக்கு பிறகு 'இ' சேர்த்துக்கொள்ளப்படுகிறது(சென்சே-せんせい(சென்செஇ). சென்சே என்றால் ஆசிரியர் என்று பொருள்). ஓ ஒலியை குறிக்க 'ஒ'கர ஹிரகனா எழுத்துக்களுக்கு பிறகு 'உ' சேர்க்கப்படுகிறது.(டோக்யோ - とうきょう(டொஉக்யொஉ)).

கன்ஜி எழுத்துக்களின் உச்சரிப்ப்பை குறிப்பதற்காக கன்ஜி எழுத்தகளின் மீது சிறிய அளவில் ஹிரகனா எழுத்துக்களை எழுதுவர். இதை **ஃபுரிகனா(Furigana)** என குறிப்பிடுவர். ஹிரகனா பெரும்பாலும் சீன-ஜப்பானிய சொற்களை எழுதவே பயன்படுத்தப்படுகிறது. வேற்றுமொழிச் சொற்களை எழுத கட்டகனா உபயோகப்படுத்தப்படுகிறது.

பகுப்பு:ஜப்பானிய மொழி
பகுப்பு:எழுத்து முறைகள்
சிலுவை

thumb|150px|A ''கிரேக்க சிலுவை'' (எல்ல பாதங்களும் சமனாகும்) , கீழ் 45°ஆல் திருப்பபட்ட கிரேக்க சிலுவை

**சிலுவை** இரண்டு கோடுகள் ஒன்றை ஒன்று 90° கோணத்தில் வெட்டும்போது உண்டாகும் கேத்திரகணித வடிவமாகும். இக்கோடுகள் கிடையாகவும் செங்குத்தாகவோ அல்லது மூலைவிட்டங்கள் வழியாகவோ செல்லும் சிலுவைகள் அதிகமாகும்.

## ஆதி மனிதன் பயன்படுத்தியது
சிலுவை ஆதி மனிதன் பயன்படுத்திய அடையாள குறியீடுகளில் ஒன்றாகும், மேலும் இது பல சமயங்களில் சமயச்சின்னமாக பயன்படுத்தப்படுகிறது, முக்கியமாக இது கிறிஸ்தவ சமயச்சின்னமாகும்.

## குறியீடுகள்
சிலுவைகள் பல இடங்களில் பல தேவைகளுக்காக பயன்படுத்தப்படுகிறது. கணிதத்தில் இதன் பயன்பாடு அதிகமாகும்.

* உரோமன் இலக்கம் பத்து X ஆகும்.
* இலத்தீன் அகரவரிசையில் X எழுத்தும் t எழுத்தும் சிலுவைகளாகும்
* ஹன் எழுத்தில் பத்து 
* கூட்டல் அடையாளம் (+) பெருக்கல் அடையாளம் (x)
* பிழை அடையாளம் (x)

## சின்னங்கள்

## வெளி இணைப்புகள்

* Seiyaku.com, all Crosses – probably the largest collection on the Internet
* Variations of Crosses – Images and Meanings
* Cross & Crucifix – Glossary: Forms and Topics
* Nasrani.net, Indian Cross
* Freetattoodesigns.org, The Cross in Tattoo Art
* The Christian Cross of Jesus Christ: Symbols of Christianity, Images, Designs and representations of it as objects of devotion

## மேற்கோள்கள்

பகுப்பு:கிறித்தவக் குறியீடுகள்
பகுப்பு:வடிவவியல் வடிவங்கள்
பகுப்பு:சமயச் சின்னங்கள்
பகுப்பு:சிலுவைக் குறியீடுகள்
பிரதாப முதலியார் சரித்திரம் (நூல்)

**பிரதாப முதலியார் சரித்திரம்** 1857-இல் எழுதப்பட்டு 1879-இல் வெளியான தமிழ் மொழியின் முதல் புதினம் ஆகும். மாயூரம் வேதநாயகம் பிள்ளை எழுதிய இப்புதினம், தமிழ் இலக்கிய வரலாற்றில் ஒரு மைல் கல்லாகக் கருதப்படுகிறது.

அதுவரை செய்யுளையே பிரதான இலக்கிய வகையாகக் கொண்டிருந்த தமிழிற்கு உரைநடையிலிருந்த புனைகதை இலக்கிய வகை இந்நூலுடனேயே அறிமுகமானது. பிரதாப முதலியார் என்பவரைக் கதாநாயனாகக் கொண்டு இப்புதினம் எழுதப்பட்டுள்ளது. அவன் ஞானாம்பாள் என்பவளைத் திருமணம் செய்வதும் பின்னர் அவர்கள் பிரிவதும் அதன் பின்னர் எப்படிச் சேர்ந்தார்கள் என்பதும் நாவலாக எழுதப்பட்டுள்ளது. 

மாயூரம் நகரசபையின் தலைவராக வேதநாயகம் பிள்ளை பணியாற்றிய காலத்தில் 1876-இல் ஏற்பட்ட தாது வருடப் பஞ்சத்தின் போது கஞ்சித்தொட்டி திறந்து பொதுமக்களுக்குச் சேவை செய்த அநுபவங்கள் போன்றவை இப்புதினத்தில் இடம்பெற்றுள்ளன.

இப்புதின நூலில் ஆசிரியரின் முன்னுரை ஆங்கிலத்திலும் இடம்பெற்றுள்ளது. இந்நாவல் ஆங்கிலம் உட்பட பல மொழிகளுக்கும் மொழிபெயர்க்கப்பட்டுள்ளது. அமர் சித்திரக் கதையாகவும் வெளிவந்துள்ளது. இப்போதும் இது பதிப்பிக்கப்படுகிறது.

## மேற்கோள்கள்

## வெளி இணைப்புகள்

விக்கிமூலத்தில் இந்த நாவலின் முழு தொகுப்பு உள்ளது:
பிரதாப முதலியார் சரித்திரம்


* பிரதாப முதலியார் சரித்திரம் - மதுரைத் திட்டம்
* பிரதாப முதலியார் சரித்திரம் - விவரங்கள்

பகுப்பு:தமிழ் இலக்கியம்
பகுப்பு:தமிழ்ப் புதினங்கள்
பகுப்பு:1879 தமிழ் நூல்கள்
பகுப்பு:நூலட்டை விடுபட்ட நூல்கள்
அரியாலை சிவன் கோவில்

யாழ்ப்பாணம் **நீர்நொச்சியந்தாழ்வு [[அரியாலை]] சிவன் கோவில்** 1880ஆம் ஆண்டில் காசியில் இருந்து கொண்டுவரப்பட்ட சிவலிங்கம் ஒன்று பிரதிஷ்டைசெய்யப்பட்டுள்ளது. 1881 ஆம் ஆண்டில் சிவன் கோயில் ஒன்றை உருவாக முயன்ற முயற்சிகள் கைகூடாமல் போகவே இந்த ஆலயம் சித்திவிநாயகர் ஆலயத்திற்கு அருகில் உருவாக்கப்படது. 1955ஆம் ஆண்டில் முன்னர் சிவன்கோவிலமைக்க முற்பட்ட இடத்தில் கோவிலமைக்கப்பட்டது.

தினமும் மூன்றுகாலப் பூசை, பங்குனி மாதத்தில் பதினொரு திங்களும் அலங்கார உற்சவம் நடைபெற்று வருகின்றது. 

## உசாத்துணை
# *ஈழத்துச் சிவாலயங்கள்*, வித்துவான் வசந்தா வைத்திய நாதன்
பகுப்பு:இலங்கையில் உள்ள சிவன் கோயில்கள்
பகுப்பு:அரியாலையில் உள்ள கோயில்கள்
பாய்ம நிலையியல்

**பாய்ம நிலையியல்** (Hydrostatics) என்பது ஓரிடத்தில் நிலைத்து இருக்கும் பாய்ம ஆற்றலை பற்றிய அறிவியலாகும். பாய்ம நிலையியல் என்பது ஒரு கணித அறிவியல் அணுமுறையையே சுட்டி நிற்கின்றது. திரவங்கள் சமநிலையில் நிலைத்து நிற்க வேண்டிய காரணிகளை இவ் இயல் சிறப்பாக ஆய்கின்றது.

## கலைச்சொற்கள்
* பாய்மம்

பகுப்பு:பாய்ம நிலையியல்
பகுப்பு:நீர்மநிலையியல்
நீர்ம இயக்கவியல்

**நீர்ம இயக்கவியல்** என்பது நீர்மங்களின் இயல்புகளை, குறிப்பாக இயற்பியல் பண்புகளையும், புற அசைவு, நகர்ச்சிப் பண்புகளாகிய வினையியல் பண்புகளையும், அறிவதும், அதன் அடிப்படையில் ஆக்கப்படும் பொறியியல் கருவிகளையும் இயக்கங்களையும், பயன்பாடுகளையும் பற்றியும் அறியும் அறிவுத்துறை ஆகும்.

பெனடெட்டொ காஸ்டலீ (Benedetto Castelli) என்பவரே நவீன நீர்மயியலுக்கு வழிகாட்டியாவார். இவர் காஸ்டலீ கலீலியோ கலிலியின் மாணவர் ஆவார்.

பகுப்பு:பாய்ம இயக்கவியல்
வவுனியா கோவில்குளம் சிவன் கோயில்

thumb|400px|right|கோயிற்குளம் சிவன் கோயில்

**அருள்மிகு சிறீஅகிலாண்டேஸ்வரி சமேத அகிலாண்டேசுரர் திருக்கோவில்** வவுனியா மாவட்டத்தில் அமைந்திருக்கிறது. வவுனியா தொடருந்து நிலையத்திலிருந்து திருகோணமலை செல்லும் வீதியில் (ஹொரவபொத்தானை வீதி) ஒரு கிலோமீட்டர் தூரத்தில் வரும் இறம்பைக்குளம் சந்தியில்  இருந்து தெற்கு நோக்கிச் செல்லும்  ஆசிகுளம் வீதியில் (இதற்கு சிதம்பரபுரம் வீதி மற்றும் உமாமகேஸ்வரன் வீதி என்ற பெயர்களும் உண்டு) சுமார் 100 யார் தூரத்தில் அமைந்துள்ளது.

## திருக்கோவில் அமைப்பு
வடக்கு வீதியில் காஞ்சிச் சிவ மண்டபமும், தெற்கில் அமி்ர்தவர்சிணி தீர்த்தமும் அமையப்பெற்று சுமார் 5 ஏக்கர் பரப்பளவைக் கொண்டது.

## தலப்பெருமை
வவுனியாவில் மிகவும் அமைதியான சூழலில் அமைந்துள்ள இக்கோயில் அமைதியைக் தேடிவருபவர்களுக்கு மிகச் சிறப்பான ஆலயமாக அமைகின்றது.

மூர்த்தி திருநாமம்  :- அகிலாண்டேசுரர்
அம்பாள் பெயர்     :- அகிலாண்டேஸ்வரி
தலப்பெயர்         :- கோயில்குளம், வவுனியா
தீர்த்தம்            :- அமிர்தவர்ஷிணி
தலவிருட்சம்       :- திருக்கொன்றை

## திருக்கோயில் விழாக்கள்
மாதந் தோறும் நடைபெறும் விழாக்களில் பௌர்ணமி, பிரதோசம், சுக்கிரவாரம் (வெள்ளிக்கிழமை), சோமவாரம் (திங்கட்கிழமை) என்பனவாகும்.

#சித்திரை - சங்கராந்தித் தீர்த்தம், மணவாளக் கோலம், சித்திரைச் சதயம், அப்பர் குருபூசை
#வைகாசி - சங்கராந்தித் தீர்த்தம், வைகாசி விசாகம், முருகப் பெருமான் திரு அவதார விழா மூல நட்சத்திரம், திருஞானசம்பந்தர் குருபூசை
#ஆனி - சங்கராந்தித் தீர்த்தம், உத்தர நட்சத்திரம் நடேசர் அபிசேகம்
#ஆடி - சங்கராந்தித் தீர்த்தம், ஆடிப் பூரமாக அந்தமாகக் கொடு அம்பாளுக்கு பத்துநாள் உற்சவம், சுவாதி நட்சத்திரம், சுந்தரர் குருபூசை
#ஆவணி - சங்கராந்தித் தீர்த்தம், ஆவணி சதுர்த்தி விநாயகர் விழா, மூல நட்சத்திரம் சிவன் பிட்டுக்கு மண் சுமந்த விழா, ஆவணி ஓணம் அம்பாள் உற்சவம்
#புரட்டாதி - சங்கராந்தித் தீர்த்தம், நவராத்திரி விழா 10 நாட்கள்
#ஐப்பசி - சங்கராத்தித் தீர்த்தம், கந்தஷட்டி விழா,
#கார்த்திகை - சங்கராந்தித் தீர்த்தம், பிள்ளையார் பெருங்கதை
#மார்கழி - சங்கராந்தித் தீர்த்தம், திருவெம்பாவை, திருவாதிரை, ஆருத்திரா தரிசனம்
#தை - சங்கராந்தித் தீர்த்தம், தைப்பொங்கல், தைப்பூசம், தை அமாவாசை, அபிராமிப் பட்டர்
#மாசி - சங்கராந்தித் தீர்த்தம், சிவராத்திரி விழா, மாசி மகம்
#பங்குனி -  சங்கராந்தித் தீர்த்தம், பங்குனி உத்தரத்தை அந்தமாகக் கொண்டு 15 நாட்கள் சுவாமி உற்சவம்

## சமூகப் பணி
சிறப்பான திருமண மண்டபங்கள் இரண்டு அமைக்கப் பட்டு சைவ சமய அடிப்படையில் செய்வதற்கான வசதிகள் அமைந்துள்ளன.
* காஞ்சிச் சிவ மடம்: இதில் இந்து சமய முறைப்படி அமைக்கப்பட்டுள்ளது.
* அகிலாண்டேஸ்வரி திருமண மண்டபம்: இது நவீன முறைப்படி அமைக்கப்பட்டுள்ளது.

அனாதரவற்ற சிறுவர்களை அரவணைக்கும் முகமாக சிறுவர், சிறுமிகளுக்கு தனித்தனியாக சிறுவர் இல்லங்கள் அமைக்கப்பட்டு ஆலய அறங்காவலர் சபையினரின் மேற்பார்வையில் இயங்கி வருகின்றது.

## பேருந்து வழி
வவுனியா பேருந்து நிலையத்தில் இருந்து சிதம்பரபுரம் செல்லும் பேருந்தில் கோவில்குளம் சிவன் கோவில் என்ற தரிப்பில் இறங்க வேண்டும்.

## மகா கும்பாபிஷேகப் பெருவிழா
இவ்வாலயத்தின் கோவில் மறுசீரமைப்பிற்குப்பின் சிலையை அதனிடத்தில் வைக்கும் (புனராவர்த்தனப் பிரதிஸ்டா கும்பாபிஷேகம்) திருவிழா 09 ஜூலை 2008 அன்று நடைபெற உள்ளது. 16 மே 2008 அன்று யந்திரபூசைகள் ஆரம்பமாக உள்ளது. தற்போது ஆலயத்தில் மீளமைப்பு வேலைகள் நடைபெற்று வருகின்றது. மிகப்பெரிய யாகத்திற்கான ஓம குண்டலம் ஒன்று கட்டப்பட்டு வருகின்றது.

## உசாத்துணை
#*ஈழத்துச் சிவாலயங்கள்*, வித்துவான் வசந்தா வைத்திய நாதன்

பகுப்பு:வவுனியா மாவட்டத்திலுள்ள கோயில்கள்
நல்லூர் கைலாசநாதர் கோயில்

**நல்லூர் கைலாசநாதர் கோயில்** என்பது இலங்கையின் வடக்கே, யாழ்ப்பாண மாவட்டத்தில் நல்லூரில் அமைந்துள்ள சிவனுக்கு உரிய கோவில் ஆகும்.

## வரலாறு
யாழ்ப்பாண வரலாற்று நூற் சான்றுகளின் படி யாழ்ப்பாண அரசை நிறுவியவனாகிய சிங்கை ஆரியன் தலைநகரான நல்லூரிலே அரண்மனையையும், அதன் அயலிலே முருகன் கோயிலையும், கிழக்கே வெயிலுகந்த பிள்ளையார் கோயிலையும், வடக்கே சட்டநாதர் ஆலயம் மேற்கிலே வீரமாகாளி அம்மன் கோயில்  தெற்கிலே கைலாசபிள்ளையார் கோயில், கைலாசநாதர் கோயில், கைலைநாயகி கோயில் ஆகியவற்றைக் கட்டினார் என அறியப்படுகின்றது.

யாழ்ப்பாண வரலாற்றின் மூல நூல்களில் ஒன்றாகக் கருதப்படும் கைலாயமாலை இக் கோயில் தொடர்பில் எழுந்த ஒரு நூல் என்பது குறிப்பிடத்தக்கது.

## பூசைகள்
வேதாகம முறைப்படி நித்திய நைமித்திய பூசைகள் நடைபெறுகின்றன. நாடோறும் ஆறுகாலப்பூசைகள் நடைபெறுகின்றன. மகோற்சவங்கள் பிள்ளையாருக்கு சித்திரையிலும் சிவனுக்கு ஆனியிலும் நடைபெறுகின்றன.

## ஆதாரங்கள்


## வெளி இணைப்புகள்
*கைலாச பிள்ளையார் இணையத்தளம்

பகுப்பு:இலங்கையில் உள்ள சிவன் கோயில்கள்
பகுப்பு:நல்லூரில் உள்ள கோயில்கள்
வேத தத்துவ தரிசனங்கள்

**வேத தத்துவ தரிசனங்கள்** எனப்படுபவை வேதங்களை அடிப்படையாகக் கொண்ட தத்துவ நோக்குகள் ஆகும். *விடயங்களை நோக்கும் வழிகள்* எனப் பொருள்படும் *தரிசனங்கள்* ஆறு வகைகளாக உள்ளன. இவற்றை, உண்மைப் பொருள் பற்றிய ஆறு விதமான விளக்கங்கள் எனக் கூறலாம். இவை ஒவ்வொன்றும், பல்வேறு காலப்பகுதிகளிலும் எழுதப்பட்ட வேதப் பகுதிகளில் சிதறிக்கிடக்கும் கருத்துக்களை, தங்களுக்கேயுரிய முறைகளில் ஒழுங்கு படுத்தியும், ஒருமுகப்படுத்தியும் தருகின்றன. இந்த ஒவ்வொரு பிரிவையும் நிறுவியவர்களாக அறியப்படும் ரிஷிகள், இவற்றுக்குரிய "சூத்திர நூல்களையும்" இயற்றியுள்ளார்கள். இவைகளை ஆத்திக அலலது வைதிக தர்சனங்கள் என்பர்.

## ஆறு ஆத்திக அல்லது வைதிக தரிசனங்கள் (Vedic Systems or Homogeneous Systems)

ஆறு வேத தரிசனங்களும் அவற்றின் நிறுவனர்களும் பின்வருமாறு:

# நியாயம் - கௌதமர்
# வைசேடிகம் - கணாதர்
# சாங்கியம் - கபிலர்
# யோகம் - பதஞ்சலி 
# மீமாம்சை (பூர்வ மீமாம்சை) - ஜைமினி
# வேதாந்தம் (உத்தர மீமாம்சை) - பாதராயணர்

இவற்றுக்கு இடையிலான ஒற்றுமைகளைக் கருத்திற்கொண்டு இந்த ஆறு தரிசனங்களும், இரண்டிரண்டாகச் சேர்த்து மூன்று தொகுதிகளாகப் பிரிக்கப்பட்டுள்ளன. அவை பின்வருமாறு:

#  நியாயம் - வைசேடிகம்
#  சாங்கியம் - யோகம்
#  மீமாம்சை - வேதாந்தம்

## நான்கு நாத்திக அல்லது அவைதிக தர்சனங்கள் (Non-Vedic or Heterogeneous System)

நான்கு நாத்திக அல்லது அவைதிக தரிசனங்களும் அவற்றை நிறுவியவர்களும் பின்வருமாறு:

* சார்வகம் எனும்  உலகாயதம் 
* ஆசீவகம்
* மூவகைச் ஜைனம் = 1 திகம்பரர், 2 சுவேதாம்பரர், 3 யாபனியம் -- மகாவீரர்
* நால்வகை பௌத்தம் = ஈனயான பௌத்தப் பிரிவுகள் 1 சௌத்திராந்திகம் 2 வைபாடிகம் ; மகாயான பௌத்த பிரிவுகள் 3 மாத்தியமிகம் 4 யோகசாரம்  --  கௌதம புத்தர்

பகுப்பு:அளவை சமயங்கள்
கோட்டை முனீசுவரர் கோவில்

thumb|300px|யாழ்ப்பாணம், கோட்டை முனீஸ்வரன் கோயில் முகப்புத் தோற்றம்
**கோட்டை முனீசுவரர் கோவில்** யாழ்ப்பாணம் முற்றவெளியில் டச்சுக் கோட்டைக்குக் கிழக்கே அமைந்திருக்கின்றது. இது *முனியப்பர் கோயில்* எனவும் அழைக்கப்படுகின்றது. சுமார் 200 ஆண்டுகள் பழமை வாய்ந்த இவ்வாலயம் ஒல்லாந்தர் காலத்தில் ஸ்தாபிக்கப்பட்டது. தினமும் மூன்று காலப் பூசை நடைபெறுகின்றது. 

## ஆதாரங்கள்
#*ஈழத்துச் சிவாலயங்கள்*, வித்துவான் வசந்தா வைத்திய நாதன்
பகுப்பு:யாழ்ப்பாண மாவட்டத்தில் உள்ள கோயில்கள்
தெளிவத்தை ஜோசப்

**தெளிவத்தை ஜோசப்** (சந்தனசாமி ஜோசப், 16 பெப்ரவரி 1934 – 21 அக்டோபர் 2022) ஈழத்தின் சிறுகதையாளர், நாவலாசிரியர், இலக்கிய ஆய்வாளர் ஆவார். இலங்கையின் மலையகப் படைப்பாளிகளில் முக்கியமான ஒருவர். அறுபதுகளில் எழுதத்தொடங்கி எழுபதுகளில் இலக்கிய உலகில் தனித்துவம் மிகுந்த படைப்பாளியாக மலர்ந்தவர்.

## வாழ்க்கைக் குறிப்பு
தெளிவத்தை ஜோசப் இலங்கையின் மலையகத்தில் பதுளை மாவட்டம், ஹாலி எல்ல இற்கு அருகில் உள்ள ஊவாக்கட்டவளை என்ற ஊரில் பிறந்தார். மூன்று ஆண்டுகள் தமிழ்நாட்டில் கும்பகோணம் லிட்டில் பிளவர் உயர்நிலைப் பள்ளியில் படித்துவிட்டு மீண்டும் இலங்கை திரும்பி பதுளை சென் பீட்டர்ஸ் கல்லூரியில் கல்வியைத் தொடர்ந்தார். இவர் ஆரம்பத்தில் தெளிவத்தை என்னும் தோட்டத்தில் ஆசிரியராக இருந்தவர். இதன் காரணமாகவே தனது பெயருடன் தெளிவத்தையையும் இணைத்துக் கொண்டார்.

*காலங்கள் சாவதில்லை* என்பது இவருடைய முக்கியமான நாவல். *நாமிருக்கும் நாடே* சிறுகதைத் தொகுதிக்காக இலங்கைச் சாகித்திய விருது பெற்றுள்ளார். இவரது *குடை நிழல்* என்ற புதின நூல் 2010 ஆம் ஆண்டிற்கான யாழ் இலக்கிய வட்டம் - இலங்கை இலக்கியப் பேரவை விருதைப் பெற்றுள்ளது.

தெளிவத்தை ஜோசப் 2013 ஆம் ஆண்டிற்கான விஷ்ணுபுரம் இலக்கிய விருதைப் பெற்றார்.

## வெளியான நூல்கள்
**காலங்கள் சாவதில்லை* (1974, நாவல், வீரகேசரி வெளியீடு)
**நாமிருக்கும் நாடே* (1979, சிறுகதைகள், வைகறை வெளியீடு)
**பாலாயி* (1997, மூன்று குறுநாவல்கள், துரைவி வெளியீடு)
**மலையக சிறுகதை வரலாறு* (2000, துரைவி வெளியீடு)
**இருபதாம் நூற்றாண்டின் ஈழத்து இதழியலும் இலக்கியமும்* (அச்சில், மூன்றாவது மனிதன் வெளியீடு)
**குடை நிழல்* (புதினம், 2010)

## இறப்பு
தெளிவத்தை யோசப் 2022 அக்டோபர் 22 அன்று தனது 88-ஆவது அகவையில் கொழும்பு, வத்தளையில் உள்ள அவரது இல்லத்தில் காலமானார்.

## மேற்கோள்கள்

## வெளி இணைப்புகள்
*சந்தனசாமி ஜோசப் (தெளிவத்தை ஜோசப்) வாய்மொழி வரலாறு, நேர்காணல்: லுணுகலை சிறீ, 2017

பகுப்பு:ஈழத்து எழுத்தாளர்கள்
பகுப்பு:இலங்கை மலையக எழுத்தாளர்கள்
பகுப்பு:1934 பிறப்புகள்
பகுப்பு:2022 இறப்புகள்
பகுப்பு:பதுளை மாவட்ட நபர்கள்
கிழிந்த ஆடையும் பழந்துருத்தியும் உவமை

**கிழிந்த ஆடையும் பழந்துருத்தியும்** இயேசு கூறிய உவமான கதையாகும். இது லூக்கா 5:36-40, மத்தேயு 11:17, மாற்கு 2:18-22 இல் காணப்படுகிறது. இது இயேசுவின் சீடர் ஏன் நோன்பிருப்பதில்லை எனக்கேட்டபோது இயேசு அதனை நியாப்படுத்தி சொன்ன உவமையாகும். இது கதை வடிவில் இல்லாமல் உரைநடைவடிவில் அமைந்த உவமையாகும். மேலும் இது விவிலியத்தில் சேர்க்கப்படாத நற்செய்தி நூலான தோமையாரின் நற்செய்தியிலும் காணப்படுகிறது (தோமஸ் 104 மற்றும் 47).

## உவமை
எவரும் புதிய ஆடையிலிருந்து ஒரு துண்டைக் கிழித்து அதைப் பழைய ஆடையோடு ஒட்டுப் போடுவதில்லை. அவ்வாறு ஒட்டுப் போட்டால் புதிய ஆடையும் கிழியும் புதிய துண்டும் பழையதோடு பொருந்தாது.

அதுபோலப் பழைய தோற்பைகளில் எவரும் புதிய திராட்சை மதுவை ஊற்றி வைப்பதில்லை. ஊற்றி வைத்தால் புதிய மது தோற்பைகளை வெடிக்கச் செய்யும். மதுவும் சிந்திப் போகும். தோற்பைகளும் பாழாகும். புதிய மதுவைப் புதிய தோற்பைகளில்தான் ஊற்றி வைக்க வேண்டும். பழைய திராட்சை மதுவைக் குடித்தவர் எவரும் புதியதை விரும்பமாட்டார் ஏனெனில்"பழையதே நல்லது" என்பது அவர் கருத்து.

## பொருள்

பழையவை புதியவற்றுடன் சேரமுடியாது என்பது இதன் கருத்தாகும். அதாவது இங்கு புதிய திராட்சை மது அல்லது புதிய துணி கிறித்தவமாகும். அது பழைமையான இசுரவேலில் இணையாது என்பதாகும்.

பிற்குறிப்பு: இறைவனின் கட்டளைப்படி, தாம் எதிர்பார்த்த இறைமகன் இயேசுவின் வருகையின் பின்னர் இஸ்ரவேலர், கிறிஸ்து இயேசுவைப் பின்பற்றினார்கள். அவர்களே கிறிஸ்தவர்களின் முன்னோடிகள் ஆவார். (ஆதித்திருச்சபை)

## உசாத்துணைகள்
* தமிழ் விவிலியம் மத்தேயு
* தமிழ் விவிலியம் லூக்கா
*  கத்தோலிக்க கலைக்களஞ்சியம் உவமைகள்

## வெளியிணப்புகள்
* தமிழ் கிறிஸ்தவ சபை  உவமைகள்
* உவமைகள் பற்றி

## மேற்கோள்கள்

பகுப்பு:இயேசுவின் உவமைகள்
முன்னேசுவரம்

**முன்னேசுவரம்** அல்லது **முன்னேச்சரம்** (*Munneswaram*) இலங்கையில் உள்ள பழைமையான சிவன் கோயில்களில் காலத்தால் மிகவும் முற்பட்ட கோயில் ஆகும். மூர்த்தி, தலம், தீர்த்தம் என்பன முறையாய் அமைந்த இத்திருத்தலம் **அழகேசுவரம்** எனவும் வழங்கப்படுகின்றது. முன்னேசுவரம் கோயில் இலங்கையில் உள்ள ஐந்து பெரும் சிவாலயங்களில் (ஈசுவரங்களில்) ஒன்று. இக்கோயிலில் மக்கள் இன, சமய, மொழி வேறுபாடின்றி வழிபட்டு வருகின்றனர்.

இக்கோவில் பிரதேசத்தில் மொத்தம் ஐந்து கோவில்கள் அமைந்துள்ளன. இவற்றில் ஒரு பௌத்தக் கோவிலும் உள்ளது. முக்கியமானதும், பெரியதுமான சிவன் கோவிலில் வடிவாம்பிகை சமேதராக முன்னைநாதர் (சிவன்) உள்ளார். இதனைத் தவிர பிள்ளையார் கோவில், காளி கோவில், மற்றும் ஐயனார் (சிங்களத்தில் ஐயநாயக்கர்) கோவில்களும் உள்ளன. இங்குள்ள காளி கோவிலில் பௌத்தர், கத்தோலிக்கர்களும் வழிபடுகின்றனர்.

மேலும் இக்கோவில் பதினெட்டு மகா சக்தி பீடங்களில் தேவியின் இடுப்புப் பகுதி வி்ழுந்த பீடமாகவும் தந்திர சூடாமணி கூறும் 51 சக்தி பீடங்களில் தேவியின் சிலம்புகள் விழுந்த பீடமாகவும் கருதப்படுகிறது. ஒரு சிலர் உண்மையான சக்தி பீடக் கோவில் போர்ச்சுக்கீசியப் படையெடுப்பில் இடிக்கப்பட்டு விட்டதால் இந்தக் கோவிலின் அம்மன் சன்னதியே சக்தி பீடமாக வணங்கப்படுகிறது என்றும் கூறுகின்றனர்.

## அமைவிடம்
இலங்கையின் வடமேற்குப் பிரதேசத்தில் புத்தளம் மாவட்டத்தில் சிலாபம் என்ற நகரில் இருந்து கிழக்கே, சுமார் இரண்டு கிலோமீற்றர் தூரத்தில் சிலாபம்-குருநாகல் வீதியில் முன்னேசுவரம் எனும் கிராமத்தில் இக்கோவில் அமைந்துள்ளது. இக்கிராமத்தில் சிங்களவரும், தமிழரும் கலந்து வாழ்கின்றனர்.

## பூசைகளும் விழாக்களும்

### முன்னை நாதப் பெருமானின் மகோற்சவம்

வேறெந்த ஆலயத்திலும் இல்லாதவாறு இங்கு திருவிழாக் காலத்திலே தினமும் காலையும் மாலையும் சோமக்கந்த மூர்த்தத்தின் வீதியுலா இடம்பெறும். இத்திருவிழாக்களுக்கு கோயிலின் சுற்றுப்புறத்தில் உள்ள மக்கள் மிகுந்த பக்தியோடு ஒத்துழைப்பு நல்கி வருகின்றனர்.

#### பக்தோற்சவம்

மாலையில் சுவாமியின் திருவுலா நடைபெறும்போது சுவாமியை எதிர்நோக்கியவாறே அறுபத்து மூன்று நாயன்மார்களின் திருவுருவங்களைக் கொண்ட அழகிய தேர் பின்னோக்கிப் பவனிவரும். இதே விழாவன்று இரவு தீ மிதிப்பு வைபவம் நடைபெறும்.

#### பிட்சாடணோற்சவம்

இறைவன் இரவலர் கோலம் பூண்டு, தாருகாவனத்து முனிவர்களின் அகங்காரத்தை அடக்கிய அருள் வண்ணத்தைச் சித்தரிக்கும் பொருட்டு **பிட்சாடணோற்சவத் திருவிழா** இடம்பெறுகின்றது. இங்குள்ள ஐந்தரை அடி உயரம் கொண்ட **பிட்சாசாடண மூர்த்தி விக்கிரகம்** ஈடிணையற்ற கலையழகைக் கொண்டு விளங்குகின்றது. கபாலம் ஏந்தி, அவிழ்த்துவிட்ட சடாமுடி அலங்காரங்களோடு இறைவன் திருவுலா வருவார்.

### வடிவாம்பிகை அம்பாளின் மகோற்சவம்

முன்னேசுவர ஆலயத்தில் இடம்பெறும் மற்றொரு உற்சவமாகிய அன்னை வடிவாம்பிகையின் உற்சவம் மாசி மாத மக நட்சத்திரத்தைத் தீர்த்தோற்சவமாகக் கொண்டு பத்து நாட்கள் நடைபெறும். இது ஒரு சிவாலயமாக இருக்கின்ற போதிலும், சக்திக்கு இத்துணை முக்கியத்துவமளிப்பது குறிப்பிடத்தக்கது.

## இவற்றையும் பார்க்கவும்
*இலங்கையில் இந்து சமயம்
*இலங்கையின் பஞ்ச ஈச்சரங்கள் எனப்படும் சிவத்தலங்கள்
** முன்னேச்சரம்
** நகுலேச்சரம்
** திருக்கோணேச்சரம்
** திருக்கேதீச்சரம்
** தொண்டேச்சரம்

## ஆதாரங்கள்
**ஈழத்துச் சிவாலயங்கள்*, வித்துவான் வசந்தா வைத்தியநாதன்

## மேற்கோள்கள்


பகுப்பு:புத்தளம் மாவட்டத்தில் உள்ள கோயில்கள்
பகுப்பு:இலங்கையில் உள்ள சிவன் கோயில்கள்
பகுப்பு:பஞ்ச ஈஸ்வரங்கள்
பகுப்பு:சக்தி பீடங்கள்
பகுப்பு:இலங்கையின் தொல்லியற்களங்கள்